SKRIFTLIG FORESPØRGSEL E-3197/02

af Ria Oomen-Ruijten (PPE-DE) til Kommissionen

(8. november 2002)

Om: Legionellabakterier

Siden sommeren 2000 har jeg stillet spørgsmål til Kommissionen om faren ved legionellabakterien, der forårsager legionærsyge. I svaret på min skriftlige forespørgsel nr. E-2312/02(1) oplyser Kommissionen, at den undersøger, hvorledes foranstaltningerne til bekæmpelse af legionellabakterierne kan gennemføres i praksis.

Hvornår forventer Kommissionen endelig at forelægge et konkret resultat af undersøgelsen om bekæmpelse af legionellabakterien? Der gøres opmærksom på, at vi nu i 18 måneder har søgt at lokke et svar ud af Kommissionen?

(1) EFT C 28 E af 6.2.2003, s. 219.

Svar afgivet på Kommissionens vegne af David Byrne

(19. december 2002)

Kommissionen er ikke enig i, at der ikke er blevet forelagt konkrete resultater, efter at det ærede medlem har stillet en række spørgsmål om legionella. Overvågningen af sygdommen (navnlig hvad angår rejserelateret sygdom, som udgør det ærede medlems største bekymring) er blevet fuldt integreret i rammerne for det europæiske net, som er blevet oprettet på grundlag af Europa-Parlamentets og Rådets beslutning nr. 2119/98/EF af 24. september 1998 om oprettelse af et net til epidemiologisk overvågning af og kontrol med overførbare sygdomme i Fællesskabet(1). Alle medlemsstaterne indsender nu officielt deres validerede data med henblik på analyse i centret for legionella-nettet, som findes hos Public Health Laboratory Service (PHLS) i Det Forenede Kongerige, gennem særligt udpegede statslige kontaktsteder, hvis deltagelse er godkendt af medlemsstaterne i det udvalg, som er oprettet i henhold til beslutning nr. 2119/98/EF.

Legionella-nettet (EWGLI: European Working Group for Legionella Infections) har udviklet retningslinjer, som også støttes af udvalget for nettet, vedrørende kontrol med og forebyggelse af rejserelateret legionærsyge og med definition af en klar indberetningsordning for alle deltagerne. Retningslinjerne vedrører risikovurdering (navnlig i hoteller), kontrol med legionella i vandsystemer og miljøet, undersøgelsesmetoder, kontrol med udbrud samt standardisering af foranstaltninger vedrørende hurtig kontrol og forebyggelse i alle deltagerlandene. Europæiske laboratorier udveksler kliniske prøver og prøver fra miljøet og deltager i eksterne kvalitetssikringsordninger med henblik på at forbedre undersøgelsen af faktiske eller potentielle udbrudskilder i alle de europæiske lande. Webstedet for EWGLI er en europæisk ressource for alle aspekter af oplysning om legionella-infektioner for fagfolk i sundhedsvæsnet, rejsearrangører og offentligheden.

Kommissionen mener, at disse foranstaltninger udgør meget hensigtsmæssige tiltag vedrørende forbedring af overvågningen og reaktionen på udbrud, men man bør derudover fortsætte indsatsen. Kommissionen træffer også konkrete foranstaltninger med henblik på at forbedre Fællesskabets evne til gennem hurtige og koordinerede indgreb at reagere på anmodninger om hjælp i forbindelse med udbrud og andre sundhedstrusler. Kommissionen mener, at dette kan opnås gennem oprettelse af et europæisk center for sygdomsbekæmpelse, og har til hensigt at forelægge Parlamentet og Rådet en række forslag i 2003. Et sådant center skal bidrage til at forbedre Kommissionens og medlemsstaternes resultater med hensyn til bekæmpelse af sygdomme som f.eks. legionella og forbedring af den tekniske og videnskabelige støtte og beredskabet.

(1) EFT L 268 af 3.10.1998.